
החלפת הדרכונים ותעודות הזהות בדרכונים ובתעודות זהות מאובטחים

היו"ר יורי שטרן:

בוקר טוב, ברוכים הבאים, שלום לכולם. זו השתתפות מכובדת מאוד. אם כל אחד מהמשתתפים היה מוציא תעודה שאי-אפשר לזייף, היינו עולים מדרגה. התכנסנו כדי לדון בנושא החלפת דרכונים ותעודות זהות בדרכונים ובתעודות מאובטחים. הנושא הוא על סדר יומה של הוועדה, על סדר יומה הפוטנציאלי: הנושא נקבע לפני כמה חודשים, אבל הסיבה המיידית שלי לקבוע את הישיבה עכשיו היא הכתבה מ"ידיעות אחרונות" על 600 איראנים שנתפסו עם דרכונים ישראליים מזויפים. כלומר התעודות שלנו ממש בשירות האויב. לכן זה נראה לי דבר שמערכות הביטחון השונות חייבות להזדעזע ממנו, אלא אם כן זה כל כך מוכר להן שהן לא מזדעזעות משום דבר. 

בחומר שהיה בעיתונות נאמר שגניבת תעודות זהות ושימוש בזהות מזויפת הן תופעות שקיימות לא רק אצלנו, ובאחת הכתבות נאמר שכל אמריקני שמיני היה קורבן לזיוף הזהות בכרטיסי אשראי או בתעודות אחרות, לגניבת התעודות וכו'. אצלנו הממדים צנועים יותר, אבל אנחנו גם במצב בעייתי יותר מהבחינה הביטחונית, ולכן התוצאות של הזיופים אצלנו עלולות להיות חמורות במיוחד. 

מערכת משרד הפנים הבטיחה כבר לפני כמה שנים שהנושא יטופל ויימצא לו פתרון טכנולוגי נכון. בכל הנוגע לתעודות זהות היה אפילו מכרז, וחברה אחת זכתה בו. אחר כך היה ערעור, ובעקבות הערעור היתה החלטה של בית המשפט. כתוצאה מההחלטה החברות שהתלוננו לבית המשפט והחברה שזכתה שם הגיעו לפשרה כלשהי – כך על-פי מה שדווח, גם לי וגם לעיתונות. בשבוע שעבר בישרו לנו שהפשרה הזאת אינה מקובלת על משרד האוצר. 

בועז דולב:

לא על משרד האוצר, אלא על משרד הפנים. 

דורית טפר:

משרד הפנים והרשות להגבלים עסקיים. 

היו"ר יורי שטרן:

כי זה בא מפיו של שר. 

בועז דולב:

אולי מפיו של שר התחבורה.

היו"ר יורי שטרן:

היום הוא שר התחבורה, אבל כשר במשרד האוצר הוא היה ממונה על הנושא. אם כן, משרד הפנים אינו מקבל את הפשרה. 

דורית טפר:

וגם הרשות להגבלים עסקיים. 


היו"ר יורי שטרן:

נכון, הרשות אפילו כתבה מכתב בעניין. זה הבסיס העובדתי שעליו אני רוצה להשתית את הדיון. אני חוזר ואומר: הדבר הזה, שהוא תופעה עולמית, פוגע בעשרות מיליוני אנשים על כדור הארץ – כך אני מניח – אבל אצלנו הוא מקבל זווית מיוחדת במינה, חשובה במיוחד ומסוכנת במיוחד, זווית ביטחונית. מה עוד שיש עוד מערכות שמעורבות בנושא – שימוש בתעודות מזויפות לצורך קבלת סל קליטה, העברה ארצה של נשים לעיסוק בזנות, עובדים זרים לא חוקיים שמשתמשים בתעודות מזויפות ועוד. 

לכן אני רואה במשרד הפנים גורם שכבר מזמן אמור היה להגיע לפתרון הבעיה ולקדם את הפתרונות האלה, כדי להביא אותנו למציאות טובה בהרבה ומובטחת בהרבה. היות שזה המשרד שצריך קודם כול לעדכן אותנו במה שקורה, ומאחר שגם רוב הטענות והפניות הן אליו, אבקש לשמוע את נציגיו. 

יחזקאל לביא:

את הנושא המשפטי תסקור עו"ד טפר. אציין רק עובדה אחת. אכן קיימת תופעה של זיוף תיעוד ישראלי – דרכונים ומסמכים אחרים – בעולם כולו. אוהבים להשתמש בדרכון הישראלי מהסיבה הפשוטה שהוא פותח דלתות באותן מדינות שלישראל יש הסכמי אשרות אתן, דהיינו שאזרח ישראלי לא צריך אשרות בכניסה אליהן.

 אספר אנקדוטה אחת: בסוף 1999 הייתי בסיור מטעם ה-INS, שירותי ההגירה האמריקניים בארצות-הברית. בשהותי בנמל התעופה של מיאמי הגיעה משפחה מקולומביה, משפחה איראנית, עם דרכונים. קצין ההגירה במקום הראה לי את הדרכון, ובלי שפתחתי אותו אמרתי לו שהוא מזויף. כשפתחתי ראיתי שזה אכן דרכון ישראלי שזויף, לכל המשפחה. אגב, זויפה בו גם אשרת כניסה לארצות-הברית, והם שמצאו את הזיוף של האשרה. הם חשדו שהדרכון מזויף משום שאחד העוזרים של קצין ההגירה היה יהודי' והוא ראה שהכתב בעברית אינו בעברית אלא בשפה בלתי ברורה לחלוטין. חשדו אז שאכן מדובר בזיוף.

היו"ר יורי שטרן:

זה היה זיוף מאוד לא מקצועי. 

יחזקאל לביא:

נכון, אבל אני מניח שכאלה זיופים קיימים בעולם כולו. אנשי מז"פ שנמצאים כאן ודאי יאמרו את זה. 

לגבי הנושא האחר, הכניסה לישראל באמצעות תיעוד מזויף או על-ידי זהות שאולה – וזאת ההגדרה הנכונה יותר – נתקלנו בזה לא אחת. אציין את אחד המקרים העצובים שהיו: בחור מאוקראינה שנרצח באחד הפיגועים הגדולים בארץ. ביקשנו להודיע למשפחתו שהוא נרצח, נכנסו אליהם הביתה ומצאו שאדם חי נתן לאדם המת את הדרכון שלו, והוא הגיע ארצה עם הדרכון הזה, קיבל סל קליטה וכו'. 

היו"ר יורי שטרן:

הוא לא קיבל סל קליטה. אני מכיר את המקרה. הייתי בבית החולים מייד אחרי הפיגוע. הכרתי את משפחתו. 


יחזקאל לביא:

לא, הוא היה כאן בלי משפחה, זה מקרה אחר. לא אנקוב בשם האדם או באיזה פיגוע מדובר. אבל זה היה סיפור טרגי מאוד. אחר כך הצטרכנו למצוא מי המשפחה האמיתית, עד שהאדם שהזהות השאולה היתה שלו לקח את אנשי משרד החוץ לבית הוריו של הנרצח האמיתי כדי להודיע שהוא נרצח באותו פיגוע. 

היו"ר יורי שטרן:

אומנם הדרכון שלנו מאפשר כניסה להרבה מאוד מדינות, אבל יש מדינות שהדרכון שלהן טוב יותר.

יחזקאל לביא:

גם את הדרכונים האלה מזייפים בעשרות ובאלפים ובמאות אלפים. אנחנו לא הקורבן היחיד. תעשיית הזיוף נמצאת גם בדרום-אמריקה, גם במקומות אחרים. 

היו"ר יורי שטרן:

איפה אנחנו על המפה הזאת?

יחזקאל לביא:

אני לא יודע. אני גם לא חושב שזה רלוונטי. מה שרלוונטי לעניין שלנו הוא שצריך תיעוד מאובטח דיו. זה הכול. 

היו"ר יורי שטרן:

תודה. אני מפנה שאלה למשרד לביטחון פנים: באיזו מידה, עד כמה שניתן לומר בגלוי, הנושא הזה אומץ על-ידי גורמי טרור? 

גבי שמואלוב:

בעיקרון יש תופעה של שימוש בתיעוד מזויף ובזיוף של תעודות זהות של דרכונים, וגם של היתרים אחרים – היתרי שהייה למיניהם, של פלסטינים ועוד – על-ידי ארגוני הפח"ע. 

היו"ר יורי שטרן:

ולבני אנוש – "פעילות חבלנית עוינת". המילה הרי לא קיימת במילונים הרגילים. 

גבי שמואלוב:

הנושא ידוע לגורמים בקהיליית המודיעין, והם, עם כל הגורמים כאן, שותפים לדעה שיש ליצור תיעוד מאובטח. 

היו"ר יורי שטרן:

דרשתם את זה? 

גבי שמואלוב:

בוודאי. 

היו"ר יורי שטרן:

אתם באים בטענות למשרד הפנים, למשל? או למשרד ראש הממשלה?

גבי שמואלוב:

אנחנו שותפים אתם לנושא של יצירת תיעוד חדש. אנחנו תמימי דעים בנושא. אין חילוקי דעות. 

היו"ר יורי שטרן:

בהיסטוריית הפיגועים הארוכה שלנו, היו מקרים שבהם תעודה מזויפת או גנובה שימשה מכשיר לקידום הפיגוע, לביצוע הפיגוע?

גבי שמואלוב:

אני לא יכול להצביע על מקרים כרגע, אבל ידוע לי שהיו מקרים שאכן נעשה בהם שימוש כזה. לא אכנס לתיאור ספציפי, זה לא ידוע לי. 

היו"ר יורי שטרן:

	תודה. נשמע את עו"ד דורית טפר. 

דורית טפר:

	קודם כול, נושא תעודת הזהות החכמה תלוי ועומד בבית המשפט העליון. 

היו"ר יורי שטרן:

יש הבדל בין תעודת זהות חכמה לבין דרכון חכם?

דורית טפר:

כן, אלו שני מסמכים שונים. 

היו"ר יורי שטרן:

כשהוצאתם מכרז הוא היה רק לגבי תעודת זהות? למה?

דורית טפר:

לגבי הדרכון אני יודעת שיש כוונה לצאת למכרז ולהחליף את דף 2 בדרכון. המשרד נמצא בהליכים מתקדמים לקראת זה. למשל, הוא פרסם מכרז לרכישת מצלמות, שיהיו בלשכות, כדי שהתמונה של האדם תהיה חלק אינטגרלי מפרטי המרשם. אותה תמונה תהיה גם בתעודת הזהות וגם בדרכון – היא תהיה חלק מדף 2 בדרכון, הדף בדרכון שבו הפרטים האישיים. 

דוד אורן:

אסביר בכמה מילים את ההבדל. אני מ-EDS, אחת החברות שהשתתפו במכרז. דרכון הוא מסמך בין-לאומי, הוא בתקן בין-לאומי. יש תקן עולמי, שפרסם ארגון של האו"ם, שקובע איך דרכון צריך להיראות, מאחר שהוא צריך להיקרא בכל המדינות, ולא רק אצלנו. בתעודת זהות לכל מדינה מותר לעשות כרצונה.


היו"ר יורי שטרן:

אבל כשמאבטחים את המסמכים, אין  טעם לתאם?

דוד אורן:

	אפשר לעשות זאת, ועדיין יש אלמנטים בדרכון שחייבים להתאים לתקן הבין-לאומי. 

היו"ר יורי שטרן:

אבל למה לא לעשות פעולה משולבת?

דורית טפר:

הפרטים שייכנסו למחשב משרד הפנים בהליך של תעודת הזהות החכמה יהיו חלק מהדרכון, כמובן. אבל בשלב ראשון, או אולי במקביל, המשרד נקט שני צעדים: ראשית מכרז לתעודת זהות – מכרז שבוטל על-ידי בית המשפט המחוזי; חלק גדול מהחברות שהשתתפו בו ערערו לבית המשפט העליון, והתיק תלוי ועומד שם. השבוע, ב-20 באוקטובר, יהיה דיון. 

היו"ר יורי שטרן:

מה עמדתכם?

דורית טפר:

משרד הפנים, על דעת משרד המשפטים, לא ערער על ביטול המכרז. עם זאת המשרד טען שאם יתקבל הערעור של חברת HP, שזכתה במכרז, הוא ישמח מאוד. אבל משרד הפנים לא ערער על ההחלטה של בית המשפט המחוזי. משרד הפנים גם הודיע לבית המשפט שהוא מתכוון לצאת למכרז חדש, המשרד בהליכים למכרז חדש.

היו"ר יורי שטרן:

כמה זמן זה ייקח?

דורית טפר:

אלו הליכים למכרז חדש. יש ועדת היגוי, יש מנהלת. 

היו"ר יורי שטרן:

יש לך ניסיון, אני מניח. כמה זמן נדרש? 

דורית טפר:

המשרד מתכוון לצאת למכרז עד סוף השנה הזאת.

היו"ר יורי שטרן:

הוא מתכוון, אז הוא לא יצא. בדרך כלל, כשמתכוונים לא עושים, לא מספיקים. כמה זמן נמשך התהליך הרגיל, הוצאת מכרז, עריכת מכרז, ערעורים שלאחר מכן?


צבי אגמון:

חמש שנים. 

דורית טפר:

התהליך הרגיל של מכרז כזה אורך לפחות שנה, אם אין בית משפט, אם אין הליכים משפטיים – ואיש לא מבטיח שגם במכרז החדש לא יהיו הליכים משפטיים. מטבע הדברים זהו מכרז רגיש מאוד. עלותו גבוהה מאוד, יש הרבה מאוד גורמים בעלי עניין בנושא הזה, כולל הנוכחים כאן. לכן הליך כזה אורך זמן. 

היו"ר יורי שטרן:

מתי התקבלה במשרד הפנים ההחלטה לצאת למכרז בנושא של תעודות חכמות?

גדעון דרורי:

לפני חמש שנים וחצי. 

יחזקאל לביא:

היו תהליכים שקשורים קשר לא ינותק לכך, 

היו"ר יורי שטרן:

סליחה. הרי זו גם החלטה תקציבית. 

יחזקאל לביא:

בדיוק, זה מה שעמדתי לומר. עיקר הבעיה היתה שהאוצר נדרש להעמיד משאבים לנושא הזה. העניין נדחה משנה לשנה במשך כמעט עשור שנים. אמרו כאן שזה היה בזמן השר בורג, זה לא נכון, זה היה הרבה אחרי זה. 

היו"ר יורי שטרן:

השר בורג תמיד היה. 

יחזקאל לביא:

כן, אבל כבר שנים רבות מר בורג אינו שר הפנים. 

היו"ר יורי שטרן:

כמה זמן זה נמשך?

יחזקאל לביא:

להערכתי הסיפור נמשך שלוש עד ארבע שנים. 

דורית טפר:

נכון.

היו"ר יורי שטרן:

כלומר שלוש עד ארבע שנים מאז התקבלה ההחלטה?

יחזקאל לביא:

מאז שהתחילו לומר באוצר שיעמידו לכך כסף.

היו"ר יורי שטרן:

כמה זמן לפני כן הם לא העמידו הכסף?

יחזקאל לביא:

חמש שנים. 

גדעון דרורי:

בסך הכול עשר שנים.

היו"ר יורי שטרן:

יש למישהו הערכה מה ההפסדים שנגרמים לכלכלה, או לרכוש של האזרחים, בשל אי-הגנה של תעודות?

דוד אורן:

	יש מחקרים בעולם, אני לא יודע על ישראל. 

גדעון דרורי:

	אפשר להסיק מהמקרו למיקרו. יש הפסדים עצומים בכל שנה. 

דוד אורן:

	באנגליה ובארצות-הברית פרסמו נתונים מדויקים יחסית, אומדנים על הנזק. שם המצב קצת אחר, כי יש בעיות של הגירה וכו', עובדים זרים באנגליה למשל. 

היו"ר יורי שטרן:

הנושא קצת מוכר גם לנו.

דוד אורן:

	כן, אבל שם המספרים גדולים. כי אין ביקורת גבולות ברמה שלנו. 

גדעון דרורי:

פה יש יותר.


דוד אורן:

	אולי. אבל יש מספרים ידועים בעולם. באנגליה אושר פרויקט של 1.5 מיליארד ליש"ט, בנושא של e-border. ועוד פרויקט, של 1 מיליארד ליש"ט, אושר לנושא תעודת הזהות. אפשר היה לקרוא לאחרונה שראש הממשלה טוני בלייר הכריז על שני הנושאים האלה בעשרת הנושאים לקראת הבחירות הבאות: תעודות זהות לאומית ומערך ביקורת גבולות חכם. אלו שניים מעשרת הנושאים שיובילו את הממשלה החדשה שלו בבחירות. הם הצדיקו זאת כלכלית. 

יחזקאל לביא:

בארצות-הברית התמריץ להפעלת מערכת חכמה, שמופעלת כבר היום אך לא לגבי כולם, היה הפיגוע בבנייני התאומים. 

היו"ר יורי שטרן:

לא היה שם זיוף תעודות. 

יחזקאל לביא:

לא, אבל הם החליטו להתחיל הפעיל שם מערכות שעד אז פעלו בצורה ספורדית מאוד, בגבולות מקסיקו. הם החליטו להפעיל את המערכת בצורה נרחבת מאוד, בכל נקודות הכניסה לארצות-הברית. זה בא בעקבות 11 בספטמבר. הפעולה שלהם אז תאמה את ההחלטה שהתקבלה בעבר – לפני כ-12-13 שנים בוועידת ונקובר. הוחלט שם על התיעוד החכם ועל מבנה הדרכונים כפי שהוא צריך להיות, אחיד בכל העולם כולו. אך עד היום הם עוד לא הוציאו דרכון אמריקני חדש, הדרכון האמריקני נשאר כפי שהיה עוד לפני 11 בספטמבר. 

היו"ר יורי שטרן:

אנחנו לא הכי מפגרים. 

משה לסמן:

אני מבקש להתייחס לדברים מצדנו. 

היו"ר יורי שטרן:

קודם כול נשמע את משרדי הממשלה. האם משטרת ההגירה מבקשת את זה? האם אתם יודעים, במשרד לביטחון פנים, עד כמה הדבר נחוץ לה?

גבי שמואלוב:

קיימנו דיון בנושא זה, גם עם נציג מנהלת ההגירה. הם בהחלט תומכים בכך וממליצים על כך. הם נתקלים בנושא הרבה.

דוד אורן:

ביום שישי התפרסמה ב"ידיעות אחרונות" כתבה על מעצר שביצעה משטרת ההגירה, מעצר של אישה שנכנסה בזהות מושאלת אחרי שגירשו אותה. זה היה לגבי סחר בנשים.

משה לסמן:

גם הפועלים התאילנדים נכנסים כך. אנחנו זורקים אותם מהארץ, והם באים בשם אחר. אין שום מאגר. אם היה מאגר עם תעודה חכמה, לא היתה בעיה לזהות אותם. 

היו"ר יורי שטרן:

אני פונה למשרד האוצר: עיכבתם את הנושא די הרבה זמן, ואחר כך הסכמתם. ראשית, האם אתם מצדכם עשיתם הערכה של העלות הכספית – העלות למשק – של אי-הוצאת תעודות מאובטחות? שנית, בקשר למכרז הישן-החדש – מה העניין שלכם בנושא זה? או אתם לא דוחפים להוצאת מכרז חדש?

בועז דולב:

קודם כול, אני אישית עוסק בתחום של ממשל זמין – כל הקשר עם האזרחים באמצעות מערכות מקוונות, דרך האינטרנט או דרך מערכות אחרת. הבענו עניין רב בתעודת הזהות החדשה, משום שיש בה אלמנט של כרטיס חכם, ובאמצעות המערכת הזאת אפשר לבצע פעולות מרחוק. האזרחים כבר לא צריכים להגיע לסניפי הממשלה אלא להזדהות מרחוק באמצעות קורא וגם לחתום מרחוק. מבחינתנו זה חלק משיפור השירות לאזרח. לכן עודדנו מאוד את תהליך תעודת הזהות החדשה. 

היו"ר יורי שטרן:

אם כך, החיסכון גדול מאוד. 

בועז דולב:

נכון, יש חיסכון גדול מאוד בזיהוי אזרחים מרחוק. תמכנו באנשי משרד הפנים בתהליך ההנפקה של מכרז כזה. אני רוצה לומר שאנשי אגף תקציבים, שאליהם כוונו הדברים קודם, לפחות בארבע השנים האחרונות, השנים שאני מכיר, בהחלט היו מוכנים לסייע לפרויקט, גם מהבחינה הכספית וגם בצורת המימון שהוצעה לפרויקט תעודות הזהות. 

היו"ר יורי שטרן:

למה הכוונה?

בועז דולב:

יש כל מיני דרכים שנשקלות, אחת מהן היא להטיל אגרה מסוימת, האחרת היא להשתמש בחלק מתקציב המדינה. 

היו"ר יורי שטרן:

תעשו את זה BOT. 

דוד אורן:

	כך היה.

גדעון דרורי:

היה פרסום שלפיו יגבו 50 ש"ח לתעודה.

בועז דולב:

כפי שאתה רואה, בארבע השנים האחרונות הנושא הכספי לא הגיע לידי מימוש משום שזה נתקע במקומות אחרים: המערכת שהוציאה את המכרז, תוצאות המכרז וכו'. 

היו"ר יורי שטרן:

אבל ברגע שיצא המכרז, היה תקציב?

דורית טפר:

	לא. 

בועז דולב:

אי-אפשר לצאת למכרז בלי סיכום עם אגף תקציבים לגבי דרך המימון. היתה הסכמה עם אגף תקציבים על דרך המימון. 

דורית טפר:

לא היה תקציב, לא נכון. 

היו"ר יורי שטרן:

איך הוצאתם מכרז אם לא היה סיכום?

דורית טפר:

כתוב במכרז שהתוצאות תלויות באישור ועדת האגרות. 

היו"ר יורי שטרן:

אז אין סכום שהחלטתם עליו?

דורית טפר:

	היה אומדן. 

בועז דולב:

היה סיכום עם משרד הפנים בשאלה איך ימומן הפרויקט. נכון? אני מדייק מאוד בדברי, לא סטיתי מילימטר שמאלה או ימינה. היה סיכום על דרך המימון של הפרויקט. הנושא התקציבי, כפי שאתם רואים, לא עיכב את המכרז הזה אפילו בשנייה אחת בשנים האחרונות. מה שעיכב אותו הוא נושאים של פרוצדורה, או השאלה איך חברות המחשב התנהגו בבואן לענות על המרכז, ואולי טעויות שהמדינה עשתה בבואה להוציא את המכרז. יש הרבה מאוד דברים, אבל נושא הכסף כלל לא היה בבסיס העניין שנידון כרגע. 

מילה על הדרכונים: הם בהחלט לא צריכים להופיע במהלך הזה של תעודת זהות חכמה, משום שהטיפול שרוצים לבצע בדרכון פשוט יחסית. העלות שלו לא גבוהה, ואפשר לממן זאת מהר מאוד. זה בכלל לא היה צריך להיות מותנה בעניין האחר. אפשר היה לבצע זאת מזמן. 

היו"ר יורי שטרן:

למה לא עושים זאת?

בועז דולב:

אני לא יכול לענות על זה. אנשי משרד הפנים יודעים. 

היו"ר יורי שטרן:

אני חוזר למשרד הפנים. אם נכון שנושא הדרכונים פשוט יותר וזול יותר, למה לא זזים אתו? 

יחזקאל לביא:

למען האמת אני מתפלא על הדברים האלה. ברור שהשימוש במערכת שמנפיקה את הדרכון תלוי במערכת תעודת הזהות החכמה. חלק מהמרכיבים של תעודת הזהות החכמה, 

היו"ר יורי שטרן:

מה המסמך שיכתיב?

יחזקאל לביא:

הדף בדרכון שיבוא לידי שינוי הוא זה שהפרטים שעליו יוצאו מהמערכת על-פי הפרטים שבתעודת הזהות החכמה: תמונה וכו'. 

היו"ר יורי שטרן:

התקן הבין-לאומי לא קובע כלום בעניין זה?

יחזקאל לביא:

כן, אבל על מנת שתהיה שם תמונה, כפי שמתבקש, ולא תמונה דיגיטלית ממצלמה דיגיטלית פשוטה או משהו כזה, יש דברים מחייבים. אי-אפשר לעשות זאת כלאחר יד. 

היו"ר יורי שטרן:

כלומר לטענתך אי-אפשר להחליט לגבי דרכון כל עוד לא סוכם איך יעשו את התעודה החכמה?

יחזקאל לביא:

זה שלב שמתבקש.

משה לסמן:

	זה לא נכון, אין קשר בין הדברים. 

גדעון דרורי:

זה רק חוסך זמן, אם יש הנתונים. 

היו"ר יורי שטרן:

סליחה. ההחלטה של בית המשפט קובעת שאתם צריכים לצאת למכרז חדש. מדוע?

דורית טפר:

בית המשפט המחוזי ביטל את המכרז שפורסם. היו במכרז הזה הרבה מאוד תנאי סף. 


היו"ר יורי שטרן:

מה בית המשפט קבע כתנאי סף גבוהים מדי? 

דורית טפר:

במכרז היו 11 הצעות, ועדת המכרזים פסלה על הסף, או בשלבים מאוחרים יותר, 10 הצעות מתוכן – שזה מספר גבוה מאוד. היא החליטה לבחור בהצעה של חברת HP כהצעה שזכתה במכרז. על כל ההחלטות האלה, על הפסילות ועל הזכייה, ערערו. בעיקר ערערו החברות שלא זכו. 

היו"ר יורי שטרן:

אני מניח שהחברה שזכתה לא ערערה.

דורית טפר:

נכון. ערערו מרבית החברות שלא זכו, למעט אחת, נדמה לי. שלוש מתוך הארבע ערערו לבית המשפט. 

היו"ר יורי שטרן:

כשדנתם במשרד בהחלטת בית המשפט, מה החלטתם ביניכם לבין עצמכם? זה כסף ציבורי רב וזמן יקר שיורדים לטמיון. מה אחריותכם?

דורית טפר:

זה הפרקליטות. צריך להבין: משרד ממשלתי אינו מחליט בעצמו אם לערער על החלטת בית משפט. 

היו"ר יורי שטרן:

אני שואל שאלה אחרת. בית המשפט החליט כפי שהחליט. האם אחר כך קיימתם דיון פנימי בהחלטה הזאת, והחלטתם שבאמת טעיתם בקביעה ומי אחראי?

דורית טפר:

ודאי. לכן החליטו שהמכרז החדש יהיה בקונצפציה אחרת. המצב הראשון כלל הרבה מאוד חלופות, וזו היתה אחת השגיאות של המשרד. המשרד לא ידע בדיוק מה הוא רוצה, ולכן היו כמה חלופות. 

היו"ר יורי שטרן:

למה הכוונה שלא ידעתם מה אתם רוצים?

דורית טפר:

המשרד לא ידע אם הוא רוצה הנפקה מבוזרת – כלומר, הנפקה של תעודת הזהות בלשכות – או הנפקה מרוכזת במקום אחד, כשמשם יהיה משלוח והעברה ללשכות. המשרד לא היה מודע למשמעויות הכספיות של החלופות השונות. הוא גם לא היה מודע כל כך למשמעויות הביטחוניות – האבטחה וכו' – שכרוכות בחלופות האלה. לכן במכרז המקורי המשרד השאיר את שתי החלופות וביקש שתי הצעות מחיר, בלי להתחייב לאף אחת מהחלופות. 


היו"ר יורי שטרן:

אתם לא מתואמים עם הגורמים המקצועיים בתחום הביטחוני?

דורית טפר:

זה מה שהגורמים המקצועיים בתחום המקצועי החליטו. 

היו"ר יורי שטרן:

מה שהחלטתם לעשות היה בתיאום אתם?

דורית טפר:

ודאי.

היו"ר יורי שטרן:

והתברר שלא הבאתם בחשבון את המשמעויות הביטחוניות?

דורית טפר:

את המשמעויות הכספיות. 

משה לסמן:

עו"ד טפר, זה לא רלוונטי, כי היו שתי חלופות. הייתם יכולים לבחור את אחת מהחלופות. 

היו"ר יורי שטרן:

	סליחה. עו"ד טפר, אמרת שלא הבאתם בחשבון את המשמעויות הביטחוניות. 

דורית טפר:

אני מתכוונת שלא הבאנו בחשבון את המשמעויות הכספיות הנובעות מכך. אני יכולה לתת דוגמה: ועדת המשנה המקצועית שבדקה את ההצעות ביקרה במפעלים בחוץ-לארץ, ואז היא נדהמה – ואולי אילו עשתה עבודה יסודית לפני כן זה לא היה צריך לקרות – מחומרת האלמנטים של האבטחה שהיו שם, בכל בתי החרושת. ברגע שחברה כזאת צריכה לייצר את זה בארץ, היא צריכה להתקין כאן את אותם אלמנטים של אבטחה, שכנראה הם יקרים מדי. אנחנו לא הבאנו בחשבון את כל המשמעויות הכספיות של האלמנטים האלה. 

משום שהמשרד לא היה ער לכל החלופות, משום שהוא לא החליט מראש אילו חלופות הוא בוחר, הוא קבע הרבה מאוד תנאי סף במכרז. בית המשפט המחוזי אמר שאחת השגיאות במכרז היא ריבוי תנאי הסף – מה שהביא לכך שלא היתה לנו ברירה אלא לפסול את כל ההצעות.

משה לסמן:

	ועכשיו, במכרז הבא, לא יהיו סעיפי סף, וכל זב חוטם יוכל להציע הצעה. אני מנהל חטיבת השירותים ב-HP, אני מהחברה שזכתה. אני מבקש להתייחס לדברים. קודם כול, בהצעה הקודמת כל החברות הגישו שתי חלופות: חלופה להפקה מבוזרת וחלופה להפקה מרכזית. אם כן למעשה נשמרה זכותו של משרד הפנים להחליט איזו חלופה הוא בוחר, בכל שלב. לא היתה בעיה, לא בגלל זה היתה פסילה. 

נכון שהיו כמה סעיפים מנדטוריים, אבל כעת הולכים לקיצוניות אחרת: המדינה נמצאת היום בתקופת האבן מבחינת זיהוי מסמכים. זה חד-משמעי, אין חולק על כך. כולם מדברים על האפקט הביטחוני, כולם מדברים על הנושא הכלכלי, כולם מדברים על הנושא הדמוגרפי – על הכול מדברים, אך בפועל יש הזדמנות להגיע להפקה של תעודת זהות ממוחשבת בתוך שמונה חודשים, בהסכמת כל הצדדים. האלטרנטיבה האחרת היא למשוך את המדינה לתקופה של עוד שלוש או ארבע שנים. חד-משמעית, זה הזמן שיידרש עד שתהיה תעודת זהות אחרת. 

הזמן שעבר מרגע החלטת המדינה לצאת למכרז הקודם עד לרגע של קבלת הצעה לספק, עוד לפני כל הדיונים המשפטיים, הוא כבר בסדר גודל של שנתיים. ואם יורידו את כל הסעיפים המנדטוריים כל היועצים המשפטיים יגידו באופן חד-משמעי: ככל שירדו הסעיפים המנדטוריים יהיו יותר בג"צים בהמשך. 

היו"ר יורי שטרן:

מהם הסעיפים המנדטוריים?

משה לסמן:

הסעיפים שהם חובה מבחינת מעבר לשלבים הבאים, תנאי סף.

צבי אגמון:

סעיפים שלא בשיקול דעת, סעיפים שחייבים לעמוד בהם. 

משה לסמן:

	מכיוון שהמדינה ננזפה על כך שהיא עשתה מכרז שהיו בו יותר מדי סעיפים, היום יגיעו לקיצוניות האחרת.

דורית טפר:

לא נכון.

משה לסמן:

בעצמך אמרת, צריך להוריד את תנאי הסף. 

דורית טפר:

לא, צריך להוריד חלק מתנאי הסף, לא את כולם. 

משה לסמן:

אין חולק על העובדות. אנחנו בדקה התשעים מבחינת המדינה, מבחינת רצון המדינה שיהיה מסמך מאובטח, שזה דבר שטוב לכולם. החלופה שעומדת מול כל אלה היא הבקשה שלנו ושל החברות שלא זכו להגיע לפשרה. שלחנו מכתבים למשרד הפנים וביקשנו שיבואו וייפגשו אתנו וידברו אתנו על הדברים. אפשר לומר מה מפריע, מה אפשר לשפר ומה לא. זו זכותנו אפילו כחברה. עד היום לא זכינו לשום פגישה. שלחנו מכתבים למנכ"ל משרד הפנים, שלחנו מכתבים למשרד האוצר. לא קיבלנו את הזכות לבוא, שלוש החברות, ולהציג את החלופה האחרת. 

היו"ר יורי שטרן:

אבל היו 11 חברות שנפסלו. 


דוד אורן:

	היו חמש חברות ו-11 הצעות. כל חברה נתנה יותר מחלופה אחת, ולכן היו 11 הצעות. אבל חברה אחת ירדה בדרך, ושלוש חברות מתוך הארבע הציעו פשרה. 

היו"ר יורי שטרן:

המכרז הזה מוגבל לחברות ישראליות בלבד?

משה לסמן:

	בזמנו הוא הוגבל, כן. 

דוד אורן:

	אבל מביאים ידע מחוץ-לארץ.

היו"ר יורי שטרן:

אם כן, השוק פחות או יותר ידוע מראש. 

משה לסמן:

	לא, ככל שירדו הסעיפים המנדטוריים השוק לא יהיה ידוע מראש. אפשר יהיה למצוא עשרות הצעות. 

היו"ר יורי שטרן:

בואו נחזור להתחלה. המשרד לביטחון פנים, משטרת ישראל: באיזו כמות זיופים מדובר, בשנה? כמה אתם תופסים במעברי הגבול?

אבי אבולעפיה:

אני ראש מעבדת מסמכים במחלקה לזיהוי פלילי. 

היו"ר יורי שטרן:

זה אתה מר אבולעפיה, שטביעת העין שלך פוסלת תעודות? בכל פעם שיש לי תלונה על מישהו שביטלו לו אזרחות אומרים לי שאבולעפיה אמר שזה מזויף. בכלל לא צריכים טכנולוגיה, מושיבים אותך ואתה קובע.

אבי אבולעפיה:

	קודם כול, זה הרבה מאוד טכנולוגיה לבדוק תעודות זהות. 

היו"ר יורי שטרן:

תמיד דיברו על טביעת העין, לא על הטכנולוגיה. 

יחזקאל לביא:

אני מבקש לצאת להגנתו: לפעמים אפשר למצוא מסמכים מזויפים בטביעת עין. זה נעשה אצלנו לא פעם. 

היו"ר יורי שטרן:

אם במיאמי יודעים לעשות את זה, אז ודאי אצלנו. 

אבי אבולעפיה:

	אנחנו מקבלים הרבה מאוד תעודות מזויפות, בכמויות אדירות. אני מניח שיש כמה מאות בשנה. הרבה תעודות. כפי שהוזכר כאן, אלו או אנשים מהשטחים שרוצים לבוא ולעבוד כאן או אנשי פח"ע או עובדים זרים שמצטיידים בתעודות ישראליות, מזויפות כמובן. יש גם נערות ליווי שבאות עם תעודות זהות. ויש עוד נושא שלא הזכירו. 

היו"ר יורי שטרן:

חלק מהתעודות גנובות, לא מזויפות. 

אבי אבולעפיה:

	בעצם יש שלושה סוגים של זיוף. אבל יש עוד נושא קטן שלא העלו כאן, ואנחנו נתקלים בו יותר: אנשים מזייפים תעודה, פותחים חשבונות בנק על שמות של אנשים תמימים, ואז הם מוציאים כספים. והיו גם סיפורים על זה בעיתון. 

הזיופים נחלקים לשלושה סוגים. אחד מהם אינו זיוף, אלא הוא גניבה של תעודות אמיתיות מלשכות של משרד הפנים – גניבה של טפסים ולמינציה. הפתרון לכך הוא פשוט אבטחה טובה יותר של השלכות, או חלופה אחרת, שלחצנו עליה במשך שנים, שההנפקה תהיה מרוכזת. כי אז קל יותר לשמור על התעודות במקום אחד. 

היו"ר יורי שטרן:

ממש גונבים מהשלכות?

יחזקאל לביא:

היו אירועים של פריצה ללשכות. 

אבי אבולעפיה:

	כן, ואז נגנבים טפסים ריקים, וכל מה שנשאר לזייפן הוא להדפיס פרטים, לשים תמונה, לסגור – ויש תעודה. 

משה לסמן:

	אמרת שיש מאות תעודות בשנה. כמה תעודות מזויפות יש בסך הכול? ההערכה היא שיש אלפי תעודות.  

אבי אבולעפיה:

	אני לא יודע. 

גבי שמואלוב:

בשנת 2003 דובר על אובדן של תעודות זהות בסדר גודל של 95,000 תעודות. 


יחזקאל לביא:

אובדן של תעודות, עם איבוד ארנק, למשל.

גבי שמואלוב:

	מבחינת גניבות, היו כ-30,000 גניבות, ואני מדבר רק על תעודות זהות. 

היו"ר יורי שטרן:

כלומר גניבה שבמהלכה נגנבה גם תעודת הזהות. זו לא גניבה של התעודה דווקא. 

יחזקאל לביא:

כן. כיוס, למשל. 

היו"ר יורי שטרן:

יכול להיות שנגנב ארנק עם תעודות, נכון? אבל כמה תפיסות של עבריינים בעלי תעודות מזויפות היו?

משה לסמן:

השאלה היא כמה לא נתפסו.

אבי אבולעפיה:

	לא כל המקרים מגיעים אלינו לבדיקה. 

היו"ר יורי שטרן:

אתם אומרים שיש 90,000 אובדנים בשנה. 

יחזקאל לביא:

	וזה רק תעודות זהות. דרכונים זה כמעט 14,000 תעודות. 

היו"ר יורי שטרן:

	ויש 30,000 גניבות, שבמהלכן נגנבו גם תעודות זהות. ויש כמה מאות תלונות שאתה מקבל? 

אבי אבולעפיה:

	חלק מהתלונות מגיעות אלינו. המעבדה בודקת תעודות ונותנת חוות דעת לבית המשפט או לגורמים אחרים. יש מקרים שבהם התלונה לא מגיעה אלינו לבדיקה, כי האדם נתפס והודה שהתעודה מזויפת. 

היו"ר יורי שטרן:

במשרד לביטחון פנים אתם לא עושים שום מעקב סטטיסטי אחרי המקרים האלה? 


יחזקאל לביא:

יש לנו סטטיסטיקה, אמרו אותה כרגע. 

היו"ר יורי שטרן:

להערכתם כמה תעודות זהות מזויפות מסתובבות? 

יחזקאל לביא:

את זה אי-אפשר להעריך. רק כשהעבריין נתפס יודעים על כך. לא תמיד הוא נתפס. 

היו"ר יורי שטרן:

וכמה מפגשים כאלה יש? 

יחזקאל לביא:

אני לא יודע. 

היו"ר יורי שטרן:

אין דיווח שמתרכז במקום מסוים? השוטר לא מדווח על התפיסה לגורם אחר, למוקד כלשהו?

אבי אבולעפיה:

	אני לא יודע, אני עובד במחלקה לזיהוי פלילי. 

גבי שמואלוב:

אין לי כאן הנתון. בעיקרון, ברגע שיש תפיסה, נפתח תיק בנושא. 

היו"ר יורי שטרן:

אבל זה פנימי. אחר כך זה נמסר הלאה?

גבי שמואלוב:

	אני יכול לבדוק. 

היו"ר יורי שטרן:

אודה לך על כך. חשבתי שתבדוק לפני הישיבה, אבל אם אתה מוכן לבדוק אחריה, בבקשה. תבדוק מה הנתונים שיש לכם. 

יחזקאל לביא:

אני מבקש לחזור לנתונים שלנו, אני רוצה להבהיר במדויק: מדובר על כ-95,000 אובדנים. 

משה לסמן:

בשנה.

יחזקאל לביא:

זה לא בשנה, זה בתקופה שנמדדה אז. 

משה לסמן:

	שנה קלנדרית.

יחזקאל לביא:

לא בדיוק שנה קלנדרית. אני מדבר כרגע מהזיכרון. בתקופה שעשו את המדידה היו כמעט 14,000 דרכונים שאבדו, שדווח לנו עליהם כדי שננפיק דרכון חדש. היו כ-2,900 דרכונים שנגנבו באותה תקופה. 

היו"ר יורי שטרן:

שוב, חלק נגנבו תוך כדי גניבה אחרת. 

יחזקאל לביא:

דווח על גניבה, אני לא יודע לתאר איך היתה הגניבה וכו'. אני לא מומחה עד כדי כך, אחרת הייתי עובד במשטרה. אלו הנתונים המספריים. 

יש להביא בחשבון ש-14,000 הדרכונים שאבדו, חלקם הגדול אבד גם בחוץ-לארץ. גם חלק מהגניבות היו כיוס בחוץ-לארץ, או שוד וכו'. צריך להביא זאת בחשבון, כי כשהאדם מגיע אלינו ומבקש תיעוד חדש, אנחנו שואלים מה קרה לתיעוד הישן. אנחנו מקבלים דיווח ומסמנים, אבל אנחנו לא עושים כלום מעבר לכך, זה לא התפקיד שלנו. 

גדעון דרורי:

	רק בחמש השנים האחרונות, התקופה שבה המכרז לא יצא. היו 90,000, ו-450,000 תעודות זהות בחוץ. 

היו"ר יורי שטרן:

אלו אבדות. אני אישית דיווחתי על אבדה פעמיים או שלוש, ואחר כך מצאתי. 

גדעון דרורי:

	הרבה אנשים מוציאים מייד עוד תעודת זהות. בעיתונות מופיע הנתון 650,000-700,000. 

היו"ר יורי שטרן:

אני לא קונה את זה. אם יש 700,000 תעודות מזויפות – זה אומר שכל תעודה רביעית או חמישית במדינה מזויפת.

יעקב היכל:

כמה הלכו להצביע בבחירות? לפי זה תדע. 

היו"ר יורי שטרן:

לזה יש מוקדים גיאוגרפיים.

אבי אבולעפיה:

התחלתי לספר על סוגי הזיוף. אם כן, הסוג הראשון הוא גניבות; כאן לנו, המשטרה, אין הרבה מה לעשות. שני הסוגים האחרים הם זיוף מלא של התעודה – כלומר, אדם פרטי שמדפיס בבית דפוס – אם כי זה כמעט לא קיים – או באמצעות מדפסת או מכונת צילום. זה קל מאוד. אנחנו נתקלים בזה הרבה מאוד. יש עשרות מקרים כאלה. רוב הזיופים היום נעשים באמצעות מכונת צילום צבעונית או באמצעות מדפסת. זה קל. 

הסוג השלישי של הזיופים הם שאדם גונב, מוצא או מקבל תעודה אמיתית, מחליף בה את התמונה ומשנה את הפרטים. בעצם כנגד שני הדברים האלה – זיוף מלא והחלפת תמונה או שינוי פרטים – יצא המכרז, קודם כול כדי להקשות מה שיותר על זייפנים לזייף את התעודה. שנית, מה שחלק מהאנשים כאן לא הזכיר, המכרז יצא כדי לתת אפשרויות לשוטר או לחייל במחסום לבדוק את התעודה בלי שום מכשיר. יש היום הרבה אפשרויות כאלה. נציגי החברות יודעים על כך. השוטר, בלי שום מכשור, יוכל לדעת בהרבה מאוד מקרים אם התעודה שלפניו מזויפת או לא. התעודה שקיימת היום, ואמרו את זה כאן, היא ממש ברמה ירודה מבחינת אמצעי ביטחון. לכן יצא המכרז. איפה הוא נתקע, הוא נתקע בבית משפט.

היו"ר יורי שטרן:

אני מניח ששיטות מסוימות עדיין לא יהיה אפשר לגלות. תצלום, דברים כאלה, דברים שנותנים זהות מוחלטת –במקרה של גניבה ושימוש בתעודה גנובה. 

אבי אבולעפיה:

	לכן החליטו על מה שקוראים "תעודה חכמה". פרט לתעודה עצמה שהאזרח מציג,

היו"ר יורי שטרן:

על מה היה המכרז בסופו של דבר?

אבי אבולעפיה:

	המכרז היה תעודת זהות חכמה. 

היו"ר יורי שטרן:

היא נותנת מענה גם לשימוש כזה?

אבי אבולעפיה:

זו היה תעודה שיהיה קשה מאוד לזייף אותה. יהיה קל להבחין, בלי שום אמצעים, אם היא אמיתית או לא. דבר נוסף, יהיה בתעודה שבב שיכיל את כל הנתונים שהתעודה מכילה בצורה ויזואלית. וכך יהיה אפשר לדעת אם הפרטים שונו. השוטר יוכל לבדוק זאת במחשב: אם הפרטים בשבב תואמים את הפרטים של האדם. ואת זה קשה מאוד לזייף, כך לפחות לפי אנשי המחשבים. כך תהיה בדיקה כפולה: אם הפרטים בשבב מתאימים לתעודה, ואם הם מתאימים למרשם האוכלוסין. 

היו"ר יורי שטרן:

	תודה. נשמע את נציגי החברות. 


משה לסמן:

	צריך לראות מה עומד על המאזניים. כולנו תמימי דעים שאנחנו בתקופת האבן מבחינת המסמכים האלה. 

היו"ר יורי שטרן:

עוד רגע. אתם ניגשתם למכרז, היה ערעור, וסוכם שהמכרז לא הוכן כמו שצריך. אני רוצה לשאול שאלה שלא נוגעת ספציפית למכרז הזה: מי משלם? איך זה שאף פעם אין מי שאחראי? מי לא הכין שיעורי בית, מי שלח את האנשים לבדוק מה קורה במפעלים בחוץ-לארץ, כשאת המידע אפשר היום לקבל במקום? לא צריך לנסוע לחוץ-לארץ כדי לדעת באילו תנאים המפעל מתפקד. אלו שיטות של בזבוז כסף ציבורי ובסוף גם יוצא מכרז דפוק. זו שערורייה כשלעצמה, איך משרד הפנים ביצע את המכרז בלי שעשה שיעורי בית מתאימים. עו"ד טפר, אני לא מצפה ממך לתגובה. 

גיורא עוז:

	אני מנהל "דפוס בארי". גם אני מבקש להגיב. 

היו"ר יורי שטרן:

	עוד רגע, כרגע אני עוסק במשרד הפנים. זה לא המקרה היחיד, ולכן צריך להקדיש לסוגיה הזאת דיונים אחרים. בית המשפט פסל את המכרז משום שהוא לא כלל את נתוני הפתיחה הנכונים. היו שם יותר מדי דרישות סף. 

דוד אורן:

	לא.

היו"ר יורי שטרן:

אמרו שמשרד הפנים לא ידע מה הוא רוצה.

צבי אגמון:

אדוני היושב-ראש, אני מייצג את HP. משרד הפנים זיכה את HP בהצעה, הזכייה שלה באה אחרי שלוש ועדות מכרזים: ועדה ראשונה, ועדה שנייה וועדת-על. 

היו"ר יורי שטרן:

אם משרד הפנים לא ידע מה הוא רוצה, מה הזכייה שווה?

צבי אגמון:

בית המשפט פסל את ההצעה של HP מחמת אי-עמידה בתנאי סף מסוימים, כי לדעתו היא לא עמדה בהם, וקיבל את הטענות של החברות האחרות. נקודה. לכן ההצעה פסולה. 

נוסף על כך, וזה לא חלק מהותי מפסק הדין, בית המשפט העיר למשרד הפנים ואמר: אם אתה רוצה שהמכרז יתקדם אל תיתן כל כך הרבה תנאי סף מנדטוריים. אני לא רוצה לבוא בריב עם בית המשפט, אבל ההערה הזאת די בעייתית, בכל הכבוד הראוי לבית המשפט. כשלא יהיו תנאי סף מנדטוריים והכול יהיה בשיקול דעת, יהיו 20 עתירות, לא ארבע. זה מניסיוני ב-20 שנות משפט ומשהו. 

אני מבקש להוסיף עוד משהו. בזמנו נדמה לי שאמרו את זה על מבקר המדינה מר נבנצל. אמרו שיש שתי פילוסופיות לבקרה של מבקר המדינה. רואים סלע גדול בראש ההר שעומד ליפול; פילוסופיה אחת היא לתת לסלע ליפול ואחר כך למצוא את האשם בכך. פילוסופיה אחרת היא לנסות לעצור את הסלע לפני שהוא נופל. מר נבנצל היה מאלה שפיתחו את מוסד מבקר המדינה כך שהאבן תיפול ויראו מי אשם, לא עצרו אותה מעולם. 

קל מאוד להסביר את המצב כאן: אין חילוקי דעות בין הגורמים סביב השולחן הזה או סביב כל שולחן אחר שיש צורך מהותי בתעודה חכמה, שמונעת זיופים ומאפשרת את כל מה שנאמר. איש אינו חולק על כך. היה הליך של מכרז, שנמשך עד היום, ארבע שנים. רוב הסיכויים שההליך החדש יימשך לא פחות מזה, ואני לא רוצה להגיד יותר. אפשר לבדוק זאת מנתונים סטטיסטיים על מכרזים מסובכים. 

היו"ר יורי שטרן:

ניסיון החיים מלמד את זה. 

צבי אגמון:

נכון. כעת, יש אפשרות – והיא לא בעייתית מבחינה משפטית – שהחברות שרבו ביניהן במכרז הנוכחי יגיעו להסכם, או הן יכולות להגיע להסכם, שדורש כמובן גם הקלה ממשרד הפנים או מנציגי המדינה. כך יהיה אפשר לגמור את העסק. 

היו"ר יורי שטרן:

אבל הסיכום שלכם לא יכול להתייחס לתנאי המכרז עצמו, למה שהיה פגום במכרז. הוא יכול להתייחס רק לזכייה, מי זכה ומי לא. 

צבי אגמון:

הרעיון הוא על בסיס ההצעה שזכתה, שמבחינה כלכלית ומקצועית נראתה למשרד הפנים, והמשרד אפילו אומר היום שישמח לקבל את הצעתה HP, אם תזכה היום בערעור. אני זוכר התבטאות של אחד מאנשי המדינה בוועדת המכרזים, ראיתי אותה בכתובים בלבד. הוא אמר: כשאראה את התעודה בסוף, זה מה שחלמתי לקבל. כלומר, אין בעיה עם המוצר המקצועי, אין בעיה עם הכלכלה. יש ריב בין החברות, שהגיע לבית המשפט. אפשר לפתור אותו. משרד הפנים הלך, משרד האוצר תמך בזה. היום – למיטב ידיעתי, ואם אני טועה יתקנו אותי – הגענו לשלב שאפשר להגיע להסדר. למיטב ידיעתי. והנה, מר אורן מהנהן בראשו. החברות יחלקו ביניהן את העבודה. 

היו"ר יורי שטרן:

אתם מייצגים את HP. 

צבי אגמון:

נכון, ויש חברת EDS ויש "דפוס בארי". שלוש החברות הגיעו ביניהן להבנה. 

היו"ר יורי שטרן:

ומה עם עוד שתי חברות?

צבי אגמון:

חברה אחת יצאה מהמכרז, החברה הרביעית תסתדר. 


דורית טפר:

השאלה היא איך היא תסתדר, מי שילם לה? 

צבי אגמון:

אדוני היושב-ראש, היא לא פה, ואני לא רוצה לדבר בשמה. אבל צריך לבדוק את החלופה הזאת. זאת לא היתה הבעיה, החברה הרביעית אף פעם לא היתה בעיה במשא ומתן. יש הצעה שאפשר לגמור. הגישו הצעה מסודרת למשרד הפנים, והם בכלל לא חזרו אלינו. חבל. אפשר לגמור את התהליך. 

היו"ר יורי שטרן:

מי "תקע" את העניין היום? הבנתי שהממונה על הגבלים עסקיים אומר שזה יהיה קרטל.

דורית טפר:

גם הוא. 

צבי אגמון:

אדוני יושב-ראש הוועדה, אני מקריא ממכתב של הרשות להגבלים עסקיים, שהגיע עכשיו לעיוני. הממונה אומר שהוא רוצה לראות את ההסכם לפני שיאשר אותו. אני מסכים אתו. אני מבטיח לך, אדוני, שרוב הסיכויים שלא תהיה בעיה בתחום ההגבלים העסקיים, זאת מהכירי את הממונה על הגבלים עסקיים. בלאו הכי מי שישקיע במכרז, גם אם יהיה מכרז חדש, יהיה שחקן אחד. ממילא לא תהיה תחרות על הנפקת תעודות זהות. אם יהיה מכרז חדש, יהיה אחד. HP זכתה, והיא מכניסה כקבלן משנה את EDS ואת "דפוס בארי". 

דורית טפר:

זה לא נכון. 

היו"ר יורי שטרן:

עוד רגע, את זה תנהלו ביניכם. 

צבי אגמון:

אדוני, אני קורא לך שתקרא לכולנו לדחות את הדיון בבית המשפט העליון בשבוע או שבועיים, כדי לשבת יחד ולנסות לגמור את הדברים. זה למען המדינה. 

היו"ר יורי שטרן:

למי אתה קורא, למשרד הפנים?

צבי אגמון:

אני קורא ליושב-ראש, שיקרא לכולם.

גדעון דרורי:

אולי משרד הפנים ומשרד המשפטים יבואו לכאן, ונגיע להסכמה? אולי היושב-ראש יתערב?

היו"ר יורי שטרן:

על מי ההצעה הזאת לא מקובלת?

דוד אורן:

	משרד הפנים.

דורית טפר:

	סליחה. 

היו"ר יורי שטרן:

	מר עוז, רצית להתנגד למשהו? 

גיורא עוז:

לא, רציתי להשתתף בדיון. השתתפותי תוסיף לדיון. אני מנהל "דפוס בארי", אנחנו עוסקים 50 שנה בתחום של הדפסות ממוחשבות ואחרות, ו-security ותיעוד. כשהתחילו לדבר על תעודות זהות הייתי צעיר בהרבה, ואפילו היתה לי בלורית. 

היו"ר יורי שטרן:

	בטח גם היית גבוה יותר. 

גיורא עוז:

מדובר כאן בשנים. אפילו ההליך הפורמלי שמשרד הפנים התחיל בו לגבי RFI – בקשה להצעות לטכנולוגיה לתעודת זהות חכמה – נמשך מעל לשמונה שנים. הדברים כאן נמשכים זמן רב. 

שנית, היושב-ראש שאל שאלה עניינית לגבי היקף הבעיה. הבעיה הכלכלית, לא רק הבעיה הביטחונית, דרמטית. אנחנו מדפיסים הרבה מאוד שיקים וגם כרטיסי אשראי לחברות אשראי. אנחנו בקשר שוטף אתן. הבעיה תמיד מתחילה בתעודת הזהות. גם רישיון הנהיגה, שהוא כרטיס משופר, שכל הנתונים בו ממוחשבים – עדיין מי שמצטלם יכול לבוא עם תעודת זהות מזויפת, והיום תעודת זהות מזויפת משיגים בשוק הישראלי ב-4 ש"ח.

היו"ר יורי שטרן:

זהו? 

גדעון דרורי:

	זה יותר זול מההפקה. במכונת דפוס צבעונית, זה הכול. 

יחזקאל לביא:

תעודת זהות אמיתית עולה 37 ש"ח.

היו"ר יורי שטרן:

זו פגיעה בגאווה הלאומית. 

גיורא עוז:

זה המחיר הרשמי בשוק השחור. אני לא מייצר את זה, אבל אני יודע שזה המחיר. החוליה החלשה בכל הליך בישראל הוא תעודת הזהות. כשמוציאים רישיון נהיגה מזדהים בהתחלה עם תעודת זהות. ואם התעודה מזויפת? אחר כך במאגר יש תמונה של האדם עם נתונים אחרים, וזה מתגלגל הלאה. במערכת הבנקאית בישראל מתגלגלים שיקים בהיקף של 700 מיליארד ש"ח, זה דרמטי.  בערך 2% מהם לא מכבדים, זה סדר גודל של 20 מיליארד ש"ח. לא כולם אינם מכובדים בגלל תעודת זהות מזויפת, אבל כל הפעילות של פתיחת חשבונות מזויפים מתחילה בתעודת הזהות המזויפת. כך גם לגבי פעולות בכרטיסי אשראי. אם כן, הבעיה של תעודות זהות היא דרמטית, זהו נזק עצום. 

היו"ר יורי שטרן:

כשאתה מוסר בטלפון את הפרטים, איך התעודה החכמה יכולה לסייע?

גיורא עוז:

התייחסו לזה. התעודה החדשה שבחרו היא תעודה מעולה מבחינה טכנולוגית. גם בהיבטים של הפלסטיק, של הנתונים. הנתונים צרובים בלייזר בפנים. לא ניתן לשנות אותם. 

היו"ר יורי שטרן:

אז איך מעבירים? לא בטלפון?

גיורא עוז: 

שנית, לא ניתן לעשות שינויים, כי זה גם יופיע בשבב. 

היו"ר יורי שטרן:

אבל אם אני מזמין משהו בטלפון, ואני נותן מספר תעודת זהות?

גיורא עוז:

פעולות של זיהוי ופתיחת חשבון אי-אפשר לעשות בטלפון.

היו"ר יורי שטרן:

	מה לגבי הזמנה בכרטיס אשראי? 

צבי אגמון:

זה לא פותר בעיות של כרטיס אשראי. 

דוד אורן:

	אבל הזדהות באינטרנט של כרטיס אשראי – זה כן. 

משה לסמן:

	לפעמים מנפיקים כרטיס אשראי על סמך תעודת זהות מזויפת, זאת הבעיה. 


היו"ר יורי שטרן:

נניח שגיליתי מספר כרטיס אשראי ומספר תעודת זהות של מישהו, ואני מנסה לקנות. 

גיורא עוז:

אז מי שנותן לקנות בטלפון, "אכל אותה". בסוף תתכחש לכך.

דוד אורן:

	אגב, גם כרטיסי האשראי יעברו בעוד שנתיים לתקן אחר, שכולל כרטיס חכם עם שבב. 

גיורא עוז:

מר דולב הזכיר: תעודת הזהות עם השבב תאפשר לעשות פעולות מקוונות מול הממשלה, מול משרד האוצר, למשל, בצורה מאובטחת מאוד. האפשרות הזאת ישנה. 

היו"ר יורי שטרן:

אתה, כבית דפוס, עומד בדרישות שגילו בחוץ-לארץ, מבחינת האבטחה של המקום עצמו? סידורי ביטחון?

גיורא עוז:

לדעתי אם הממשלה היתה בוחרת מראש בהפקה מרכזית, כפי שבחרה בסופו של דבר, התוצאה מהבחינה הביטחונית היתה טובה בהרבה. אין ספק שקל לאבטח בצורה הזאת, גם פיזית וגם, 

היו"ר יורי שטרן:

ולאזרח זה היה מאריך את התקופה.

דוד אורן:

	נכון.

משה לסמן:

	ב"מחיר הכרטיס" נכללה גם האבטחה. החברות שהגישו כללו את האבטחה בתעריף.

היו"ר יורי שטרן:

	האזרח יסבול מזה שזה יהיה מרוכז? מבחינת זמן ההמתנה?

גיורא עוז:

הלקוח יחכה אבל יקבל תעודה טובה יותר וזולה יותר.

דורית טפר:

היום הוא מקבל את התעודה בלשכה, במקום. בהנפקה מרוכזת האזרח יצטרך לבוא פעמיים: בפעם הראשונה הוא יגיש בקשה ויזדהה, ויהיה הליך מסודר של זיהוי וכו'; בפעם השנייה הוא יקבל את התעודה.

גדעון דרורי:

	זה כמו כרטיס אשראי, וזה מספיק חשוב. 

משה לסמן:

היושב-ראש ניסה לשאול מי מתנגד סביב השולחן כדי ללכת למאמץ אחרון. 

דורית טפר:

יש דיון בעוד יומיים. 

משה לסמן:

אפשר לדחות את הדיון בבית המשפט. 

דורית טפר:

בית המשפט יחליט בעוד יומיים. 

משה לסמן:

	בכל כבוד, זו בעיה לאומית יותר משל משרד הפנים.

גיורא עוז:

אני מבקש להמשיך. מבחינה מקצועית, במדינות שחשוב להן להוציא תעודת זהות ברמה גבוהה, יש רק הפקה מרכזית. גם הטכנולוגיה שנבחרה, והיא טכנולוגיה מעולה מבחינת security, מתאימה להפקה מרכזית; קשה מאוד ליישמה בהפקה אחרת. 

היו"ר יורי שטרן:

יש עוד טיעון לטובת מכרז חדש, והוא שהטכנולוגיה השתנתה מאז. זה תופס לגבי כל מכרז.

משה לסמן:

	כבוד היושב-ראש, הטכנולוגיה השתנתה, אבל איש לא אמר מהי הטכנולוגיה החדשה שמחליפה אותה. כותבים הרבה בעיתונות שהטכנולוגיה השתנתה, אבל במה?

היו"ר יורי שטרן:

מר פרס הצדיק את הסכמי אוסלו בכך שהעולם השתנה.

משה לסמן:

	יש קשת של פתרונות. יש פתרונות שהם בחזקת חזון, הם עדיין לא על שולחן הסרטוטים אפילו; יש פתרונות שהם solid, שאפשר ליישמם היום. הצענו את הפתרון המאובטח הבסיסי שבקצה הטכנולוגיה. הנתונים הטכנולוגיים לא השתנו. 


גיורא עוז:

אני מבקש לסיים. אנחנו לא זכינו, וערערנו. בסופו של דבר, הגענו לפשרה. בסך הכול החברות יכולות להשלים זו את זו. התעודה שנבחרה היא תעודה מעולה. הביצוע שלה יהיה בשיטה הטובה ביותר עם החברות המקצועיות ביותר. 

היו"ר יורי שטרן:

תודה. הבנתי את מה בעד. עכשיו נגד. 

דורית טפר:

אני לא מדברת נגד הפשרה. אני רוצה לומר שהצעת הפשרה שהוצעה על-ידי שלוש החברות מביאה בחשבון רק את האינטרסים של שלוש החברות. אף לא אחת מהחברות הללו היתה די הוגנות להזכיר שהן ייקרו את עלות התעודה בכמה וכמה שקלים מעבר להצעה היקרה ביותר במכרז. חברת EDS הגישה הצעה זולה מאוד, ואחת הטענות שלה בערעור היתה שהצעת HP יקרה מאוד. והנה, בהצעת הפשרה, והם רוצים שנקבל אותה, התעודה המוצעת יקרה יותר מההצעה של HP. 

קריאה:

למה לא אמרתם את זה?

דורית טפר:

קודם כול, כתבנו את זה. שנית, יש בהצעה חלוקת אחריות בין החברות. על-פי הצעת הפשרה המשרד אינו מתקשר עם חברה אחת, אלא עם שלוש חברות. 

היו"ר יורי שטרן:

עוד רגע, סליחה. בעצם יש כאן שני שלבים: ראשית, נכונות של המערכת לקבל את הפשרה. ושנית, פשרה מהי. אני לא רוצה שנקפוץ לשלב השני. 

דורית טפר:

יש מכתב של עוזר המנכ"ל למר משה לסמן. כתוב שם: "איננו דוחים על הסף את בקשתכם לפגישה, אבל נודיעכם בזמן הקרוב את עמדתנו בעניין". זה נכתב ב -14 בספטמבר.

משה לסמן:

	מה הזמן הקרוב?

דורית טפר:

מחרתיים יש דיון בבית המשפט. 

היו"ר יורי שטרן:

אי-אפשר ככה. 


דורית טפר:

על-פי הניסיון המצטבר של הפרקליט המכובד שמופיע מטעם המדינה, כבר ב-20 בחודש כל הצדדים ידעו בדיוק לאן הרוח נושבת. אנחנו מאוד מקווים שבית המשפט יחליט שהצעת HP היא ההצעה הזוכה. 

צבי אגמון:

מה זה שייך לבית המשפט עכשיו?

היו"ר יורי שטרן:

אם החברות שהתלוננו לבית המשפט, שהגישו את העתירה שלהן, יגידו שהן נסוגות ומוכנות ללכת עם ההחלטה שהתקבלה במכרז ולסכם ביניהן. 

דורית טפר:

אין לי מנדט.

היו"ר יורי שטרן:

להן יש מנדט. 

דורית טפר:

הם מדברים בשם עצמם בלבד, הם לא מדברים בשם המדינה.

היו"ר יורי שטרן:

קודם כול, מי שעתר הן החברות, לא המדינה. המדינה לא עררה לבית המשפט נגד עצמה. החברות הגישו עתירה. הן אומרות שהן מוכנות לסגת מזה כי הן הגיעו לסיכום כלשהו. אם נציגי החברות יטענו כך בבית המשפט, והמדינה תאמר שהיא מוכנה לשבת אתם ולראות אם אכן הפשרה המוצעת תתקבל על דעתה – מה לבית המשפט לעשות במקרה הזה? הוא לא יכפה את החלטתו על שני הצדדים, כשהם הגיעו לסיכום. 

לכן לדעתי זה בידיכם, אתם יכולים להגיד שאתם מוכנים לדחות את הדיון בבית המשפט, או אולי להפוך אותו ללא נחוץ, על מנת לשבת עם החברות ולראות אם הן מגיעות לסיכום שמשביע את רצון המשרד. ממה שהבנתי הסיכום שישביע את רצונכם צריך לכלול שני אלמנטים: ראשית, שמחיר התעודה לא יהיה יקר ממה שהוצע – הם יכולים להוזיל אותו אבל לא להעלות אותו. שנית, שההתקשרות עם המשרד והאחריות הכוללת עדיין תהיה אצל החברה שזכתה, כדי שלא תשתגעו מרוב האחראים. אלו שני תנאים, "תנאי סף", ואו שהחברות תמלאנה אותם או שלא. אם הן מוכנות ללכת בקו הזה, אני לא רואה שום סיבה לכך שהמדינה תתעקש, תלך להתדיינות ותוציא עוד כסף ציבורי ועוד שנה או שנתיים של הכנות למכרז. וכמובן, אחר כך, מי שלא יזכה תמיד ימצא סיבות לתקוע את העניין בבתי משפט. 

לכן זו הצעתי, אני מוכן לעשות את זה בוועדה, אבל לדעתי נכון יותר לעשות זאת במשרד הפנים: משרד הפנים יזמן את החברות, וכל הגורמים הרלוונטיים יהיו נוכחים בדיון, כלומר כל מי שמעורב בעניין. 

אני נאלץ להפסיק את הדיון לרגע. 

משה לסמן:
 
אני מבקש להגיב לעניין המחיר וכו'. קודם כול, במכרז היו גם תנאי הצמדה. 

היו"ר יורי שטרן:

אני לא נכנס לזה. 

משה לסמן:

מעבר לכך, אנחנו סומכים את ידינו על כך שאפשר להגיע לתעודה חכמה בתוך שמונה חודשים ממועד חתימת חוזה, עם כל הצדדים. אפשר לשבת גם על ההיבטים המשפטיים, ואני בטוח שאפשר לשבת גם עם פרקליט המדינה וגם מי שתמכו, ולמצוא איך כן לעשות ולא איך לא לעשות. 

היו"ר יורי שטרן:

המתכונת צריכה להישאר אותה מתכונת שקיבלה את הגושפנקה של המכרז: יש חברה שזכתה ויש מחיר שסוכם, ועוד תנאים. זה לא יכול להשתנות, ולא מבטלים את המכרז. במסגרת הזאת, אם החברות מתכנסות תחת מטרייה משותפת, והממונה על הגבלים עסקיים אינו רואה בזה קרטל – ואני מניח שמהבחינה המשפטית לפחות אתם יכולים להבטיח את זה – אני חושב שזה לא רק אפשרי, אלא חייבים ללכת עם זה. כל היתר הוא על חשבוננו: כמות הגניבות והנזקים הולכים וגדלים. נאמר שהיום קונים תעודה ב-4 ש"ח. יש כאן שני עיתונאים, ובמקומם אני הייתי שם את זה ככותרת. מצד שני יש כאן חומר מפתה מדי מבחינת הזייפנים. 

לדעתי מהבחינה הציבורית אנחנו צריכים למצות את הדרך הזאת, הדרך של ביצוע העבודה בזמן הקצר ביותר במסגרת שנקבעה במכרז – וזאת אם התנאים המשפטיים כשרים לכך. לכן אני מבקש ממשרד הפנים להודיע לבית המשפט שהוא מבקש עוד דחייה כדי לשבת עם הזכיין ועם שאר החברות העותרות על מנת להגיע לפשרה. הרי משפטית זה חד-משמעי, לדעתי: היתה תלונה של כמה חברות נגד חברה מסוימת; המתלוננים והחברה האחרת מוכנים לבוא לפשרה. בדרך כלל בית המשפט מעודד זאת. למה המדינה צריכה לעמוד כאן כגורם שמפריע לעשיית פשרה? המדינה צריכה לשמור על מסגרת האינטרסים שלה ועל הדברים שהיא קבעה. אם אפשר לעשות את זה, אני מבקש זאת. 

דורית טפר:

נעביר את המסר. 

היו"ר יורי שטרן:

שנית, אחרי ההודעה לבית המשפט, יש צורך בקיום פגישה אצל שר הפנים. שוב, כחלופה, אני מוכן להציע את האכסניה שלנו, אבל היא פחות טובה, כי מדובר בדברים ביצועיים ואדמיניסטרטיביים, ולא הייתי רוצה שהכנסת תהפוך לגוף מבצע במקום משרדי הממשלה. 

גדעון דרורי:

	אולי רק לגוף מתווך, לא גוף מבצע. 

היו"ר יורי שטרן:

עדיף שמשרד הפנים יזמין גם את החברות וגם את נציגי הגורמים הרלוונטיים במערכת הממשלתית, והדבר יוכרע במקום, פחות או יותר. הפשרה הזאת תחסוך הרבה מאוד כסף ולא תפגע בטיב התעודה שאנחנו אמורים לקבל בסופו של דבר. 

גדעון דרורי:

	אתה מבקש שידווחו לך על מה שקורה?

היו"ר יורי שטרן:

ודאי, אנחנו תמיד עושים מעקב, ובתוך יומיים, אם אפשר. אם הדיון ביום רביעי הקרוב, עד אז אנחנו צריכים לדעת מה החלטתם, כי הודעה לבית המשפט חייבת לצאת.

דורית טפר:

ההודעה לבית המשפט חייבת להיות מטעם מי שערערו. 

צבי אגמון:

אם יש הסכמה, נגיש בתוך חמש דקות. 

גדעון דרורי:

	עד סוף היום לעו"ד טפר יהיה מנדט לומר אם להסכים או לא להסכים. 

היו"ר יורי שטרן:

	מי צריך להודיע לבית המשפט?

יחזקאל לביא:

מי שהגיש את העתירה, שהוא יודיע. 

צבי אגמון:

אני מוכן להודיע לבית המשפט, ברגע שנקבל את הסכמת המדינה. בלי הסכמת המדינה אין סיכוי לקבל דחייה. המדינה צריכה להסכים לדחייה.  

משה לסמן:

	יש גם חברות אחרות, ואני מניח שכולן יסכימו. 

היו"ר יורי שטרן:

החברות צריכות להודיע, זה מובן מאליו. חשבתי שהן כבר הודיעו. החברות צריכות להודיע שהן מסכימות ללכת לפשרה.

צבי אגמון:

הן כבר הודיעו. 

היו"ר יורי שטרן:

אם כך, מי שנשאר הוא משרד הפנים, והוא צריך להודיע שהוא מעוניין למצות את דרך הפשרה, לשבת עם החברות ואז להודיע לבית המשפט אם היא מקובלת עליו. כי אם הפסיקה לגבי תנאי המכרז היתה פסיקה משנית, בדרך אגב, עיקר ההתערבות של בית המשפט הוא בעצם הזכייה. להתערבות הזאת אפשר לתת מענה על-ידי פשרה. מה עמדתכם?

יחזקאל לביא:

נעביר את ההצעה למנכ"ל שלנו. 

היו"ר יורי שטרן:

בסדר. ההמלצה שלנו מועברת למנכ"ל, עם עותקים למשרד לביטחון פנים ולמשרד האוצר. אנחנו מבקשים גם מהממונה על הגבלים עסקיים להציע סוג של פשרה שלא יפגע בעקרונות ההגבלים העסקיים. תודה. 

הישיבה ננעלה בשעה 11:50.
